## La Generalitat posa en marxa el projecte ‘GenTalks’ per a impulsar i visibilitzar el talent investigador de la Comunitat Valenciana

*** Es tracta d’un espai de trobada d’investigadors que permet posar en comú  coneixements, la qual cosa suposa un impuls per al sector de la investigació en la Comunitat Valenciana
* La iniciativa s’emmarca en el programa Pla GenT de la Generalitat, que compta amb una inversió de 25 milions d’euros i ha permés incorporar investigadors d’alt nivell en la Comunitat Valenciana**

La Generalitat ha posat en marxa ‘GenTalks’, una iniciativa que té com a finalitat visibilitzar i impulsar el talent investigador de la Comunitat Valenciana. Es tracta d’un projecte emmarcat en el Pla GenT, programa autonòmic l’objectiu del qual és atraure, recuperar i consolidar investigadors d’alt nivell, el qual compta amb un pressupost de 25 milions d’euros.

La directora general d’Investigació i Innovació de la Conselleria de Sanitat, Mariola Penadés, ha destacat durant l’acte de presentació de la primera edició de ‘GenTalks’, que ha tingut lloc en la Ciutat de les Arts i les Ciències, “la importància que té a escala autonòmica i nacional esta iniciativa, perquè permet establir vincles entre els investigadors perquè compartisquen les seues experiències i trajectòries sobre l’impacte que té la ciència en la societat, i això suposa un impuls per a la investigació en la Comunitat Valenciana”.

De fet, ha recordat “l’esforç important que s’està realitzant des de la Generalitat per a impulsar i dignificar la figura del personal investigador per a atraure talent a la Comunitat Valenciana i retindre’l, ja que és un sector essencial per al futur de la Comunitat”.

En este sentit, la Generalitat ha sigut pionera a crear un marc normatiu específic per a equiparar les condicions retributives del personal investigador i corregir desigualtats, al mateix temps que s’ha establit una equivalència entre les categories professionals del personal estatutari i les del personal investigador, entre altres mesures orientades a la millora de les condicions laborals dels investigadors.

Per la seua banda, el director general de Ciència i Investigació de la Conselleria d’Educació, Rafael Sebastián, ha destacat que “ací la ciència es conta en primera persona, amb emoció i amb rigor”, i ha recalcat que “es tracta de reconéixer públicament l’esforç col·lectiu dels qui investiguen, dels qui ensenyen, dels qui transferixen i mamprenen”.

En este sentit, Sebastián ha insistit que “la inversió en ciència és la millor política industrial, educativa i sanitària a llarg termini”. “La Generalitat Valenciana manté un compromís sostingut i creixent amb la I+D+i: impulsem programes per a atraure talent, financem infraestructures científiques d’última generació, donem suport a la transferència de coneixement i afavorim la creació d’empreses de base tecnològica”, ha afegit.

També ha destacat els investigadors i investigadores del Pla GenT2, els quals “representen els qui cada dia fan possible que la Comunitat Valenciana estiga en la conversa internacional de la ciència”. Finalment, ha recordat que “continuarem donant suport a programes d’iniciació a la investigació, estades i beques que acosten els i les jóvens als laboratoris i a les empreses, amb estabilitat, reconeixement i projecció internacional”.

**Primera edició de ‘GenTalks’**

L’acte de presentació del programa ‘GenTalks’, la primera edició del qual se celebra amb el lema ‘Talent que transforma’, ha consistit en un espai de divulgació accessible i de trobada per a talents investigadors. Segons ha explicat Mariola Penadés, “són molts els professionals del Sistema Sanitari que, més enllà de la seua labor assistencial, investiguen, generen coneixement i lideren projectes transformadors des de la pràctica. ‘GenTalks’ reivindica eixe saber aplicat, silenciós i valuós, com a motor d’innovació i canvi”.

L’objectiu del programa és acostar la investigació a la ciutadania, fomentar vocacions científiques i reconéixer el paper del talent local en el progrés social. En este sentit, Penadés ha manifestat que la ciència que es fa en la Comunitat Valenciana “transforma la vida de les persones i en sanitat ho comprovem cada dia. Investigar no és un complement, és la clau per a diagnòstics més precisos, tractaments més eficaços i una prevenció més intel·ligent. Amb ‘GenTalks’ acostem eixe talent a la societat i reforcem la confiança que la investigació és motor de salut, benestar i futur”.

L’esdeveniment ha comptat amb l’assistència de científics i científiques d’alt nivell, com ara José J. Baldoví, Belén Franch, Gonzalo Abellán i Iván Martí Vidal, de la Universitat de València (UV); Emma Torró, de l’Institut de Física Corpuscular (UVEG/ICMol); Montserrat Carles, de l’IIS La Fe, i Marian Nohales de l’Institut Universitari d’Investigació Mixt de Biologia Molecular i Cel·lular de Plantes de la UPV.

Fecha: 19/09/2025